SKRIFTLIG FORESPØRGSEL P-2977/01

af Werner Langen (PPE-DE) til Kommissionen

(19. oktober 2001)

Om: Leverancer af mousserende vin til Grækenland og Italien

En tysk producent af mousserende vin ønskede at levere 2 900 kartoner heraf til Italien og 1 000 kartoner til Grækenland. Ifølge en forespørgsel til den tyske brancheorganisation for producenter af mousserende vin samt industri- og handelskammeret er en sådan transaktion i hele Europa omfattet af de forenklede toldbestemmelser. Ifølge disse skulle virksomheden kun bruge det såkaldte ledsagedokument samt T2-formularen. Dette blev også bekræftet af det tyske toldvæsen. Imidlertid blev kunden, som varerne skulle leveres til, udsat for store vanskeligheder af de lokale myndigheder. F.eks. blev der forlangt licenser til salg af alkoholdige varer samt diverse importlicenser.

Under henvisning til ikke nærmere præciserede EU-forordninger blev det meddelt producenten, at varerne ikke kunne frigives til salg i Grækenland, medmindre kunden opfyldte de lokale myndigheders ønsker. Leverancen til Italien blev ligeledes forhindret gennem krav om yderligere licenser. Forespørgeren er bekendt med de instanser, som kræver yderligere licenser.

Kommissionen bedes derfor oplyse følgende:

- Hvilke bilag/formularer/licenser kræves der til afvikling af en sådan transaktion?

- Er de græske og italienske krav i strid med reglerne for det indre marked, og tjener de i givet fald til at beskytte af markedet?

- Hvilke muligheder har Kommissionen for at gribe ind mod en muligvis ukorrekt fremgangsmåde hos de græske og italienske myndigheder, og hvilke foranstaltninger påtænker Kommissionen i givet fald at iværksætte?

I den pågældende transaktion drejer det sig om en tidsbestemt leverance, hvor varerne skal leveres inden 1. november 2001. Kommissionen anmodes derfor om at reagere hurtigst muligt på denne forespørgsel.

Svar afgivet på Kommissionens vegne af Frederik Bolkestein

(30. november 2001)

Som svar på det ærede medlems forespørgsel kan Kommissionen ud fra de informationer, den har fået, oplyse følgende:

- Produkter, der under en ordning med suspension af punktafgifter transporteres mellem to afgiftsoplag i to forskellige medlemsstater, skal ledsages af et administrativt ledsagedokument, således som det er fastlagt i artikel 18 i Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed(1); hvis produkterne skal transporteres gennem et EFTA-lands område, skal de ledsages af et dokument for intern fællesskabsforsendelse.

Hvis transaktionen derimod omfatter produkter, for hvilke der allerede er betalt punktafgifter i en medlemsstat, skal punktafgifterne være dækket af en garanti og betalt i bestemmelsesmedlemsstaten, og forsendelsen skal være ledsaget af et forenklet ledsagedokument, jf. artikel 7, direktiv 92/12/EØF.

- I de gældende EF-forskrifter for transport af varer, der er underlagt punktafgifter, kræves der ingen anden dokumentation. De enkelte medlemsstaters nationale lovgivning kan dog indeholde særlige bestemmelser om detailsalg og udnyttelse af handelslokaler.

I øvrigt er det i EF-forskrifterne på landbrugsområdet fastsat, at vinprodukter, der er omfattet af Rådets forordning (EF) nr. 1493/1999 af 17. maj 1999 om den fælles markedsordning for vin(2), kun må bringes i omsætning inden for EF, når de ledsages af et dokument, der er kontrolleret af myndighederne. De nærmere bestemmelser for dette ledsagedokument er fastsat i Kommissionens forordning (EF) nr. 884/2001 af 24. april 2001 om gennemførelsesbestemmelser for dokumenter, der ledsager vinprodukter ved transport, og om til- og afgangsbøger i vinsektoren(3); ledsagedokumentet skal navnlig attestere de transporterede produkters ægthed, oprindelse og kvalitet.

- I tilfælde af overtrædelser af den gældende EF-lovgivning kan der søges tilflugt til de overtrædelsesprocedurer, der er fastlagt i EF-traktaten.

(1) EFT L 76 af 23.3.1992.

(2) EFT L 179 af 14.7.1999.

(3) EFT L 128 af 10.5.2001.